Bussdrapssiktet opererte med flere identiteter
Til det sørsudanske eksilmiljøet oppga mannen et navn, mens han overfor norsk politi og Utlendingsdirektoratet opererte under en helt annen identitet, skriver Aftenposten. Ifølge asylsøknaden 30-åringen leverte i Spania, kommer han fra Mayom-distriktet i Unity State i Sør-Sudan. Mannen skal ha oppgitt at han reiste fra Sudan til Egypt og senere Israel før han til slutt søkte om asyl i Spania. Da han i vår kontaktet eksilmiljøet i Norge, oppga han ifølge Aftenposten noe annet som sitt «offisielle» navn. Mandag ble asylsøkeren trippeldrapssiktet etter at tre personer ble drept med kniv på Valdresekspressen. Ambassadør usikker på opphav Den Sør-Sudanske ambassadøren mener ifølge avisen Dagen at det er usikkert om den drapssiktede er fra Sør-Sudan som det er vært sagt til nå. Tirsdag hadde ambassaden kontakt med de sørsudanske miljøene i Norge for å undersøke 30-åringens identitet. Les hvordan det drapssiktede levde på mottaket her. - Vi vet ikke om det er en sørsudaner. Ifølge lederne i det sudanske miljøet er det ingen asylsøkere fra Sør-Sudan i det området. Vi vil jobbe hardt for å undersøke dette nærmere, sier ambassadør Bol Wek Agoth til Dagen.Utlendingsdirektoratet (UDI) kan heller ikke bekrefte at den trippeldrapssiktede er fra Sør-Sudan, slik han påstår. - Han har oppgitt til norske myndigheter at han er fra Sør-Sudan, og det er det vi forholder oss til, sier seniorrådgiver Therese Bergwitz-Larsen i UDI til NTB.
Den 30 år gamle mannen som er siktet for bussdrapene i Årdal, opererte med flere identiteter etter at han kom til Norge fra Spania i vår.